text: Venlig chauffør frifundet
  11 maj 2012 kl. 13.17
  Chauffør Tommy Hansen, Haderslev, er blevet frikendt af Højesteret. Han blev i 2010 dømt for at overtræde reglerne om køre-hvile-tid, fordi han brugte 50 sekunder til at flytte sin lastbil ved en rampe i sin lovpligtige pause.
  Både by- og landsret idømte Tommy Hansen en bøde på 5.000 kroner plus en betinget frakendelse af kørekortet i tre år.
  Tommy Hansen holdt pause, mens hans lastbil blev aflæsset hos en kunde. Han afbrød sin pause, da en anden lastbil skulle have plads ved rampen.
  Flytningen af lastbilen blev noteret på køreskiven, og den fandt politiet.
  
  Vognmænd  førte sagen
  Vejgodstransportens brancheorganisation ITD har ført sagen til frifindelse for Tommy Hansen.
  - De første domme betød, at chaufføren havde valget mellem at få frakendt sit kørekort eller blive uvenner med kunden og sin vognmand. Det var mildt sagt grotesk. Højesterets afgørelse betyder, at vi nu kan få den længe ventede mere pragmatiske og fleksible tilgang til køre-hviletid ved danske domstole, siger chefkonsulent Lars Nielsen fra ITD.
  Højesteret lagde vægt på, at Tommy Hansen ganske vist begik en fejl, men at dommen var ude af proportioner med fejlens størrelse. Faktisk havde han bare passet sit job på en smidig måde.
  Frifindelsen faldt med dommerstemmerne 4-1.
  